DA Den Europæiske Unions Tidende L 314/25

RÅDETS AFGØRELSE 2012/698/FUSP

af 13. november 2012

om oprettelse af et lager for civile krisestyringsmissioner

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 26, artikel 42, stk. 4, og artikel 43, stk. 2, og

ud fra følgende betragtninger:

(1) I december 2004 godkendte Rådet det overordnede civile styrkemål 2008, hvori det anførte, at Unionen bør kunne beslutte at iværksætte en mission inden fem dage fra Rådets godkendelse af krisestyringskonceptet, og at den europæiske sikkerheds- og forsvarspolitiks (»ESFP's«) specifikke, civile kapaciteter bør kunne deployeres senest 30 dage efter beslutningen om at iværksætte missionen.

(2) Efter godkendelsen af det overordnede civile styrkemål 2008 gav Rådets vedtagelse af det overordnede civile styrkemål 2010 i november 2007 og Rådets erklæring om kapacitetsstyrkelse, som blev godkendt af Det Europæiske Råd i december 2008, yderligere politisk fremdrift til at håndtere arbejdet med hurtig civil deployering.

(3) For at sikre hurtig deployeringskapacitet på en bæredygtig og omkostningseffektiv måde er det nødvendigt at oprette et lager for civile krisestyringsmissioner. En undersøgelse har bekræftet, at oplagring kan anvendes som et effektivt redskab til etablering af midlerne til hurtig deployering af de fysiske aktiver, som civile krisestyringsmissioner kræver.

(4) I januar 2010 blev der fundet en midlertidig løsning til oplagring af aktiver, som kræves ved civile krisestyringsmissioner, ved at lagre overskydende udstyr i Den Europæiske Unions politimission i Bosnien-Hercegovinas bygninger. I øjeblikket oplagres aktiver, som gør det muligt at deployere 200 mand i en ny mission, også i bygningerne. Men på grund af denne ordnings midlertidige karakter er det nødvendigt at finde en langsigtet løsning.

(5) I overensstemmelse med kommandovejen i civile krisestyringsmissioner har den civile operationschef i samarbejde med Kommissionen brug for at kunne sikre, at de civile krisestyringsmissioners behov for hurtig deployering og deres operationelle krav opfyldes.

(6) Med henblik herpå understregede Rådet i sine konklusioner om ESFP af 17. november 2009, at en permanent kapacitet til opbevaring af nyt og eksisterende strategisk materiel er et meget vigtigt middel til hurtig deployering af udstyr til nye og eksisterende missioner og forsvarlig økonomisk forvaltning. Et sådant lager bør oprettes gennem en udbudsprocedure, der fører til en kontrakt mellem Kommissionen og lageroperatøren. Kommissionen har udarbejdet et passende kommissorium for udbudsproceduren i samarbejde med EU-Udenrigstjenesten —

VEDTAGET DENNE AFGØRELSE:

Artikel 1

Formål

1. Med henblik på at sikre en hurtig deployering af udstyr til nuværende og fremtidige civile krisestyringsmissioner styrker Unionen sine kapaciteter, navnlig ved at søge at sikre hurtig og kontinuerlig adgang til vigtige aktiver.

2. Med henblik herpå træffer Unionen passende foranstaltninger til at forbedre deployeringen og funktionen af sine igangværende og fremtidige civile krisestyringsmissioner gennem oprettelse af et lager med kapacitet til opbevaring af nyt og brugt udstyr til sådanne missioner.

Artikel 2

Oprettelse af et lager

1. Med henblik på formålene i artikel 1 oprettes et lager. Det placeres i en medlemsstat og opererer i overensstemmelse med kontrakten og kommissoriet i stk. 2.

2. Kommissionen indgår en kontrakt med tilhørende kommissorium med en lageroperatør, der skal udvælges i overensstemmelse med de relevante udbudsprocedurer og i tæt samarbejde med EU-Udenrigstjenesten.

Artikel 3

Gennemførelse

1. Unionens højtstående repræsentant for udenrigsanliggender og sikkerhedspolitik (»den højtstående repræsentant«) er ansvarlig for gennemførelsen af denne afgørelse.

2. De nærmere bestemmelser for gennemførelsen af denne afgørelse, herunder kommissoriet for lageret, aftales mellem Kommissionen og den civile operationschef. Sådanne ordninger berører ikke Kommissionens og den civile operationschefs respektive roller i forbindelse med civile krisestyringsmissioner. Navnlig har den civile operationschef adgang til lageret for at udøve teknisk og operationel kontrol med henblik på at sikre deployeringskapaciteten og sikre, at de civile krisestyringsmissioner fungerer korrekt. Den civile operationschef skal også vurdere de brugte aktivers tekniske egnethed til opbevaring og fremtidigt brug samt informere om behovet for at opdatere og forny lagre.

Artikel 4

Finansielle ordninger

1. Det finansielle referencegrundlag for gennemførelsen af denne afgørelse for kontraktens varighed, jf. artikel 2, stk. 2, er 4 312 234 EUR.

2. Udgifter, der finansieres med det beløb, der henvises til i stk. 1, forvaltes i overensstemmelse med de procedurer og regler, der gælder for Unionens almindelige budget, herunder princippet om forsvarlig økonomisk forvaltning.

Artikel 5

Rapport

1. Den højtstående repræsentant aflægger rapport til Rådet om gennemførelsen af denne afgørelse to gange om året.

2. Kommissionen forelægger Rådet oplysninger om de finansielle aspekter af driften af lageret.

Artikel 6

Revision

Denne afgørelse tages op til revision inden udgangen af 2014. Denne revision skal vurdere nytten, effektiviteten og omkostningseffektiviteten af lageret i forbindelse med andre mekanismer til forvaltning af aktiver til civile krisestyringsoperationer.

Artikel 7

Ikrafttræden

Denne afgørelse træder i kraft på dagen for vedtagelsen.